Woordwarrel: Donderdag inspirasievonk 28 Okt 2021 - Dis Ekke
Posted by HesterLeyNel on 2021-10-28
Jou inspirasievonk vir vandag is "pampoenspook".
Pampoenspook is seker nie regtig 'n nuutskepping in die ware sin van die woord nie. Vir my is dit egter 'n nuwe begrip waarvan ek eers, via Facebook, verneem het toe die Woordeboek van die Afrikaanse Taal (WAT) by geleentheid die woord pampoenspook as hulle "woord van die week" aangewys het. Volgens die WAT, is die betekenis as volg:
'n Uitgeholde pampoen met gate in die kant en 'n kers of ander ligbron binne om 'n spookagtige indruk te maak soos in die grafiese voorstelling hierbo. Die Amerikaanse jack-o-lantern, dus, wat 'n Halloween-tema voorstel. Ek het met Halloween eers kennis gemaak op televisie toe my kinders begin kerm het om na flieks soos Psycho, Nightmare on Elm Street, Child's Play, Friday the 13th, ens., te kyk. Nou weet ek ook, dis 'n pampoenspook daardie.
Storie of gerug wat deur politici gebruik word om kiesers te beïnvloed, veral deur te oordryf of op gewaande gevare te wys. Jip, hierdie konsep ken ek al daar van die Natte en Sappe se dae af – dink maar aan die Swart Gevaar, die Rooi Gevaar, die Koue Oorlog en die Ystergordyn wat vir ons soveel nagmerries veroorsaak het. Nou se dae leef ons daagliks onder die skadusambrele van die komplot-teorieë – ek moet erken dat ek banger is vir die sosialemediatrolle wat 'n komplot agter elke bos raaksien, as vir die werklike gevaar wat dalk daaragter skuil.
Idiomaties: vir pampoenspoke skrik – bang wees vir nietighede. In die ou dae het ons altyd gesê ons skrik nie vir koue pampoen nie (sou ons geskrik het vir warm pampoen?), maar die pampoenspook, koud of warm, het my nou eers ter ore gekom.
Dit laat my nou skielik dink aan die "lakenspoke" wat ons as kinders prakseer het. Wie onthou nog die wit laken oor die kop en die flitslig wat onder die ken gehou is om die kleiner kinders die skrik op die lyf te jaag? Dit was 'n vreesaanjaende gesig wat ons telkens 'n drag sla op die hals gehaal het wanneer die grootmense ons uitgevang het.
Pampoenspook, nee…pampoene oppie dak, ja…koue pampoen…pampoenkoekies in stroop…soetpampoen….soutpam-
poen…botterskorsie…nou is ek pampoen honger. Mooi man Hester.
Pampoenkoekies in 'n kaneelsous, saam met gebraaide hoender en aartappels. Ek het eens op 'n tyd gekook, maar dit was lank gelede 😜
Pampoenskywe wat in die oon bak soos aartappels. Hemels.
Ek het gehou van my pa se kaskenades met pampoenspoke…. maar aan politiek verbind dié ken ek nie. Ek haat politiek weereens oor my pa en vriende se gepraat oor Natte en Sappe.
Jong, ons kan maar dit haat soos ons wil, maar die politieks spin ons wiele en gemoedere te vreeslik, en daar is die spreekwoord wat sê oor slegte goed wat gebeur as goie mense anderpad kyk. Dis nie 'n pampoenspook nie.
Politiek was gelukkig nie 'n groot ding in ons huis nie. Ek weet my pa het vir die Natte gestem, maar ek het nooit erg gehad aan die omies met die swaaiende vingers nie.
Pampoenspook zouden wij pompoenspook noemen 🎃. Meestal worden ze uitgehold of soep ervan gemaakt. Ook lekker bakken in oven als frietjes. Geniet van het pampoenfeest!
Mmm pampoensop is yummy! Dankie vir die saamlees.
Wie skrik nou vir koue pampoenspoke?
Haha. Nie ek nie, ek's 'n dapper muis.
Lekker onderwerp, dankie Hester. Ek sal nog bietjie dink.
Hier is my pampoenspook https://kreuk-els.com/2021/10/31/woordwarrel-pampoenspook/
Dankie dat jy deelgeneem het. Ek dink jy het in jou blog 'n glips gemaak met die datum wat 31 Oktober moet wees.